भाषा के सन्दर्भ में इस बात को समझना नितांत आवश्यक है कि भाषाएँ ज्ञान का समग्र रूप हैं। और पुरानी कहावत के मुताबिक़ ज्ञान बांटने से, न कि कैद करने से या सामने वाले पर थोपने से बढ़ता है। एक बंगाली परिवार से निकल, मराठी मूल की कोंकणी स्त्री से विवाह कर, कन्नड़ भाषी क्षेत्र में हिंदी का लेखक होने के नाते इस बात की पुष्टि मैं ख़ुद कर सकता हूँ। बैंगलोर जैसे उदार पंथी शहर में भी भाषाओं के बीच सहकार्यता स्थापित करने के लिए हम कई सालों से जूझ रहे हैं मगर भाषाएँ कोलाबोरेट करने के बजाय कम्पीट करती नज़र आ रहीं हैं। यह प्रत्यावर्ती सोच है, जिससे सबका नकसान हो रहा है।